
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL GALIMO INTERESŲ KONFLIKTO
2015-10-01 Nr. 101-I-15
Vilnius

Seimo Etikos ir procedūrų komisija (toliau – Komisija): Leonardas Talmontas, Saulius Bucevičius, Edmundas Jonyla, Jonas Kondrotas, Valerijus Simulikas, Vida Marija Čigriejienė, Algimantas Dumbrava, Arminas Lydeka, gavusi Lietuvos Respublikos Seimo 2015 m. spalio 1 d. pavedimą, vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostatomis, svarstė klausimą dėl galimą viešųjų ir privačių interesų konflikto priimant Ginklų ir šaudmenų kontrolės įstatymo Nr. IX-705 7 ir 13 straipsnių pakeitimo įstatymo projektas Nr. XIIP-3175.
Etikos ir procedūrų komisija nustatė:
2015 m. spalio 1 d. Seimo rytinio plenarinio posėdžio metu buvo svarstomas Ginklų ir šaudmenų kontrolės įstatymo Nr. IX-705 7 ir 13 straipsnių pakeitimo įstatymo projektas Nr. XIIP-3175 (toliau – Projektas). Seimo narys Linas Balsys paprašė išaiškinti, ar priimant šį įstatymo projektą neturėtų nusišalinti Seimo nariai, turintys medžiotojų bilietus. Seimas nutarė padaryti pertrauką iki kito posėdžio ir kreiptis į Etikos ir procedūrų komisiją.
Svarstomo projekto tikslas – pakeisti šiuo metu esantį draudimą naudoti naktinius taikiklius civilinėje apyvartoje ir leisti juos ribotai naudoti medžioklėje. Pagal šiuo metu galiojantį teisinį reglamentavimą, naudoti naktinius taikiklius civilinėje apyvartoje draudžiama.
Lietuvos Respublikos Seimo statuto 18 straipsnis nustato Seimo nariams prievolę vengti interesų konflikto: „Kiekvienas Seimo narys, eidamas Seimo nario pareigas, privalo vengti interesų konflikto tarp Seimo nario privačių interesų ir jo pareigų atstovauti visuomenės interesams, taip pat neturi elgtis taip, kad visuomenėje kiltų abejonių, kad toks konfliktas yra. Seimo narys privalo daryti viską, kad jo sąžiningumas nekeltų visuomenei abejonių“. Privatūs interesai apibrėžiami Lietuvos Respublikos viešųjų ir privačių interesų derinimo valstybinėje tarnyboje įstatymo 2 straipsnio 2 dalyje „Privatūs interesai ‑ asmens, dirbančio valstybinėje tarnyboje, (ar jam artimo asmens) asmeninis turtinis ar neturtinis suinteresuotumas, galintis turėti įtakos sprendimams atliekant tarnybines pareigas“. 
Atkreiptinas dėmesys į Lietuvos Respublikos Konstitucinio Teismo 2004 m. liepos 1 d. nutarimą, kuriame pažymėta, kad Seimo nario laisvas mandatas negali būti naudojamas Seimo nario ar jam artimų asmenų arba kitų asmenų asmeniniais ar grupiniais interesais, kandidatą į Seimo narius iškėlusių ar jį rėmusių politinių partijų ar politinių organizacijų, visuomeninių organizacijų, kitų organizacijų ar kitų asmenų interesais, kitų organizacijų ar kitų asmenų interesais, t. y. partikuliariniais interesais. Pagal Konstituciją Seimo narys yra ne politinių partijų ar politinių organizacijų, visuomeninių organizacijų, kitų organizacijų, interesų grupių, teritorinių bendruomenių, savo apygardos rinkėjų atstovas Seime – jis atstovauja visai Tautai.
Lietuvos Respublikos Seimo statuto 18 straipsnio 6 dalyje Seimo nariai, kurie tam tikru svarstomu klausimu turi privatų interesą, prieš prasidedant klausimo svarstymui arba svarstymo metu privalo informuoti posėdžio pirmininką apie interesų konflikto grėsmę ir nusišalinti nuo tolesnio klausimo svarstymo ir balsavimo.

Komisija konstatuoja, kad priimant Ginklų ir šaudmenų kontrolės įstatymo Nr. IX-705 7 ir 13 straipsnių pakeitimo įstatymo projektą Nr. XIIP-3175(2) viešųjų ir privačių interesų konfliktas neįžvelgiamas.
Etikos ir procedūrų komisija nusprendžia:
Rekomenduoti kiekvienam Seimo nariui, turinčiam medžiotojo bilietą, priimant Ginklų ir šaudmenų kontrolės įstatymo Nr. IX-705 7 ir 13 straipsnių pakeitimo įstatymo projektą Nr. XIIP-3175(2), dalyvauti balsavime savo nuožiūra.

Komisijos pirmininkas






Leonard Talmont
